**KONFIDENCIALIOS INFORMACIJOS SAUGOJIMO SUTARTIS**

Vilnius

*<Data>* Nr. *<Sutarties numeris>*

1. **Sutarties šalys**
2. Viešoji įstaiga Centrinė projektų valdymo agentūra (toliau – CPVA), atstovaujama *<pareigų pavadinimas, vardas, pavardė>* ir *<vykdytojo vardas ir pavardė>* (toliau – Vykdytojas), toliau kiekvienas atskirai vadinamas Šalimi, o kartu vadinami Šalimis, sudarė šią sutartį:
3. **Sutarties objektas**
4. Vykdytojas įsipareigoja saugoti jam patikėtą ir jam žinomą konfidencialią informaciją, kuri gali būti išsaugota dokumentuose, elektroninėse laikmenose, magnetinėse, kino ar fotojuostose, nuotraukose bei kitose informacijos laikmenose, piešiniuose, brėžiniuose, schemose, darbo bei asmeniniuose užrašuose ir bet kokiose kitose informacijos (duomenų) kaupimo (saugojimo) priemonėse (toliau – informacijos laikmenos). Konfidenciali informacija taip pat gali būti ir žodinė, t. y. egzistuojanti žmogaus atmintyje ir neišsaugota (neišreikšta) jokia materialia forma.
5. Konfidencialia laikytina ši informacija:
   1. su esamais ir buvusiais darbuotojais ir praktikantais, pretendentais į darbuotojus ir praktikantus susijusi informacija apie darbo sąlygas, darbo apmokėjimo sąlygas, privačius interesus, skatinimą, veiklos aptarimus, vykdomuosius dokumentus (pvz. antstolių) ir pan.;
   2. CPVA tvarkomi esamų ir buvusių darbuotojų, praktikantų ir kitų duomenų subjektų asmens duomenys, išskyrus viešai paskelbtus;
   3. suteikti prisijungimo prie CPVA veikloje naudojamų vidaus ir išorės informacinių sistemų, registrų, interneto svetainių, ir kompiuterių, mobilių ir nešiojamų įrenginių naudotojų vardai ir slaptažodžiai;
   4. su CPVA pokyčiais susijusi informacija, kol ji nėra paskelbta viešai:
      1. valdymo struktūros projektai;
      2. planuojama reorganizacija, restruktūrizacija, filialų ar atstovybių steigimai;
      3. veiklos plėtojimo kryptys;
      4. investicijų planai, techninis-ekonominis jų pagrindimas;
   5. CPVA patvirtintos ir rengiamos procedūros, taisyklės, tvarkos, instrukcijos, metodikos, programos, aprašai, rekomendacijos, standartai ir kiti CPVA veiklą reglamentuojantys vidaus teisės aktai ir dokumentai bei juose esanti informacija, išskyrus viešai paskelbtus;
   6. viešai neskelbiami CPVA ekonominiai ir finansiniai duomenys;
   7. informacija apie CPVA turtą, atsargas ir sukauptą turtą bei jo vertę, įsigijimo kaštus, išskyrus privalomą skelbti informaciją;
   8. CPVA vykstančių posėdžių, pasitarimų, susitikimų rezultatai, protokolai, išskyrus privalomą skelbti informaciją;
   9. informacija ir dokumentai, susiję su CPVA gautomis paraiškomis / projektų įgyvendinimo planais, administruojamais projektais bei dotacijomis, įskaitant registrų / sistemų duomenis ir informaciją, išskyrus privalomą skelbti informaciją;
   10. CPVA tretiesiems asmenims rengiami pasiūlymai ir jų sąlygos dėl paslaugų suteikimo;
   11. CPVA sudarytos ir planuojamos sudaryti sutartys ir susitarimai bei konkrečios juose numatytos sąlygos, išskyrus privalomą skelbti informaciją;
   12. tyrimų ataskaitos apie CPVA suinteresuotųjų šalių vertinimo rezultatus;
   13. žinios apie CPVA arba CPVA užsakymu kuriamus intelektinės nuosavybės kūrinius, jų pobūdį, tikslą, tarpinius ir galutinius rezultatus, veikimo principus, programinį kodą ir kitus techninius parametrus, išskyrus IT sistemos vartojimo instrukcijos, jeigu IT sistema naudojasi ne tik CPVA;
   14. su CPVA nekilnojamuoju turtu susijusių įrenginių ir kitų objektų išdėstymai, konstrukcijos ypatumai ir techniniai, darbo projektai, schemos ir brėžiniai, pavyzdžiai, techniniai normatyvai;
   15. neįregistruoti prekių ir paslaugų ženklai;
   16. vaizdo stebėjimo duomenys;
   17. auditų, išorinių ir vidinių tyrimų, patikrinimų duomenys;
   18. procesiniai dokumentai, teisėsaugos institucijoms teikiama informacija ir dokumentai;
   19. trečiųjų asmenų CPVA pateikta informacija, kurią nurodoma laikyti konfidencialia;
   20. kitų institucijų ir įstaigų valdomose ir tvarkomose informacinėse sistemose / registruose tvarkomi duomenys ir informacija, išskyrus viešai tvarkomus;
   21. kita informacija, kurios atskleidimas prieštarauja teisės aktams.
6. CPVA direktoriaus sprendimu dėl objektyvių priežasčių konfidencialia informacija gali būti pripažinta ir kita informacija.
7. Konfidencialia informacija nelaikytina viešai žinoma ir laisvai prieinama informacija.
8. **Vykdytojo įsipareigojimai**
9. Vykdytojas įsipareigoja:
   1. neatskleisti konfidencialios informacijos tretiesiems asmenims ir nesudaryti sąlygų juos paskelbti kitiems asmenims;
   2. nenaudoti konfidencialios informacijos asmeniniams arba trečiųjų asmenų interesams tenkinti;
   3. užtikrinti visų dokumentų ir informacijos laikmenų, kuriuose yra konfidenciali informacija, saugumą, nefotografuoti arba kitu būdu nedauginti, nedaryti kopijų, išskyrus atvejus, kai jų reikia nustatytoms funkcijoms vykdyti;
   4. baigus darbą, tinkamai atsijungti nuo informacinių sistemų / registrų;
   5. saugoti ir nepagrįstai nenaikinti bet kokios formos (materialia ar elektronine) konfidencialios informacijos;
   6. imtis visų įmanomų priemonių, kad konfidenciali informacija nebūtų netyčia atskleista;
   7. apie pastebėtą neteisėtai atskleistą arba dingusią konfidencialią informaciją nedelsiant pranešti už sutarties vykdymą atsakingam asmeniui;
   8. nenaudoti konfidencialios informacijos straipsniuose, pranešimuose, pasisakymuose, komentaruose, pokalbiuose su kitais asmenimis ir žiniasklaidoje;
   9. viešai nepalikti konfidencialios informacijos turinčių dokumentų;
   10. užtikrinti, kad perduodama konfidenciali informacija adresatą pasiektų saugiu būdu (pvz. naudoti registruotą paštą; naudoti Sharepoint bendradarbiavimo erdvę, suteikiant prieigą tik adresatui; šifruoti perduodamus failus);
   11. paskutinę paslaugų teikimo dieną grąžinti informacijos laikmenas, kuriose yra konfidenciali informacija.
10. **Vykdytojo atsakomybė**
11. Vykdytojas supranta, kad bet kuris šios sutarties sąlygų ir (arba) CPVA Konfidencialios informacijos valdymo procedūroje nustatytų sąlygų pažeidimas gali padaryti CPVA ir (arba) tretiesiems asmenims turtinę ar neturtinę žalą, kurią CPVA gali pareikalauti atlyginti Lietuvos Respublikos teisės aktų nustatyta tvarka.
12. CPVA reikalavimu Vykdytojas atlygina tiesioginius ir netiesioginius nuostolius. Nuostoliais laikomos (įskaitant, bet neapsiribojant): konfidencialiai informacijai sukurti, tobulinti, apsaugoti ir naudoti turėtos išlaidos; bet kokios sankcijos, CPVA sumokėtos tretiesiems asmenims.
13. Konfidencialumo reikalavimų nesilaikymas gali būti pagrindu nutraukti sudarytą paslaugų teikimo sutartį. Paslaugų teikimo sutarties nutraukimas neatleidžia Vykdytojo nuo pareigos atlyginti žalą CPVA.
14. **Kitos sutarties sąlygos**
15. Pasirašydamas šią sutartį, Vykdytojas pareiškia, jog šios sutarties nuostatos ir jos teisinės pasekmės jam yra visiškai aiškios, jis sutartį pasirašo laisva valia, suvokdamas sutarties laikymosi svarbą ir atsakomybę už šios sutarties pažeidimą.
16. Sutartis įsigalioja jos pasirašymo dieną ir galioja visą paslaugų teikimo CPVA laikotarpį ir dar 3 (tris) metus po paslaugų teikimo sutarties galiojimo pabaigos.
17. Kai Šalys sutartį pasirašo fiziškai, sudaromi 2 (du) vienodą teisinę galią turintys egzemplioriai – po 1 (vieną) kiekvienai Šaliai. Kai Šalys sutartį pasirašo kvalifikuotais elektroniniais parašais, pasirašomas 1 (vienas) elektroninis sutarties egzempliorius, kuriuo Šalys pasidalina elektroninių ryšių priemonėmis.
18. Sutartis gali būti keičiama raštišku Šalių susitarimu.
19. **Šalių parašai**

|  |  |
| --- | --- |
| **CPVA:**  *<pareigų pavadinimas, vardas ir pavardė>*  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  (parašas) | **Vykdytojas:**  *<Vykdytojo vardas ir pavardė>*  **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**  (parašas) |